## Pravilnik o izmjenama i dopunama Pravilnika o pristupu izdvojenoj lokalnoj petlji

### NN 99/2005 (16.8.2005.), Pravilnik o izmjenama i dopunama Pravilnika o pristupu izdvojenoj lokalnoj petlji

# MINISTARSTVO MORA, TURIZMA, PROMETA I RAZVITKA

**1927**

Na temelju članka 61. stavka 1. Zakona o
telekomunikacijama (»Narodne novine«, broj 122/03., 158/03., 60/04. i 70/05.),
ministar mora, turizma, prometa i razvitka donosi

## PRAVILNIK

### O IZMJENAMA I DOPUNAMA PRAVILNIKA O PRISTUPU IZDVOJENOJ LOKALNOJ PETLJI

Članak 1.

U Pravilniku o pristupu izdvojenoj lokalnoj
petlji (»Narodne novine«, broj 45/05.) u članku 1. ispred riječi: »zajedničke
uporabe opreme« dodaju se riječi: »pružanja kolokacijskih
usluga i«.

Članak 2.

U članku 3. stavku 3. riječi: »pružiti
pripadajuće sadržaje« zamjenjuju se riječima: »pružati uslugu pristupa
izdvojenoj lokalnoj petlji i pripadajućim sadržajima«.

U stavku 11. riječi: »ne mora prihvatiti«
zamjenjuju se riječima: »mora prihvatiti i«.

U stavku 14. riječi: »45 dana« zamjenjuju se
riječima: »30 dan­a«.

Članak 3.

Članak 9. mijenja se i glasi:

»(1) Operator korisnik podnosi proglašenom
operatoru zahtjev za sklapanje ugovora o pristupu izdvojenoj lokalnoj petlji (u
daljnjem tekstu: ugovor) u pisanom ili elektroničkom obliku.

(2) Zahtjev za sklapanje ugovora mora sadržavati
sljedeće podatke:

1. naziv i sjedište podnositelja zahtjeva,

2. dokaz o pravnoj osobnosti podnositelja
zahtjeva,

3. preslik
pravovaljane dozvole za obavljanje telekomunikacijskih usluga.

(3) Proglašeni operator mora razmotriti svaki
zaprimljeni zah­tjev za
sklapanje ugovora, koji sadrži sve podatke iz stavka 2. ovoga članka i izrađen
je u skladu s uvjetima iz standardne ponude, te sklopiti ugovor s operatorom
korisnikom u roku od petnaest dana od dana zaprimanja tog zahtjeva, osim u
slučaju nastupanja okolnosti iz članka 12. ovoga Pravilnika.

(4) Skopljeni ugovor
mora se temeljiti na uvjetima utvrđenima u standardnoj ponudi, te mora osobito
sadržavati i sljedeće odred­be:

1. o pravima i obvezama proglašenog operatora i
operatora korisnika u odnosu na pretplatnika,

2. o vrstama usluga koje proglašeni operator
nastavlja pružati pretplatniku,

3. o postupku izmjene ugovora, osobito u vezi s
izmjenama usluga koje proglašeni operator i operator korisnik nude pretplat­niku.

(5) Na temelju sklopljenog ugovora operator
korisnik stječe pravo na podnošenje zahtjeva za pružanje kolokacijskih
usluga (u daljnjem tekstu: zahtjev za kolokaciju).«

Članak 4.

Iza
članka 9. dodaje se naslov i novi članak 10. koji glase:

*»Pružanje kolokacijskih usluga*

Članak 10.

(1) Operator korisnik podnosi proglašenom
operatoru zahtjev za kolokaciju u pisanom ili
elektroničkom obliku.

(2) Zahtjev za kolokaciju
mora sadržavati sljedeće podatke:

1. naziv i sjedište podnositelja zahtjeva,

2. popis lokacija na kojima se namjerava
ostvariti kolokacija,

3. traženu vrstu kolokacije
za svaku zatraženu lokaciju,

4. veličinu potrebnog prostora za kolokaciju,

5. vrstu i količinu metalnih parica za povezivanje
opreme operatora korisnika s glavnim razdjelnikom proglašenog operatora,

6. traženi kapacitet prijenosnog razdjelnika,

7. traženi nadnevak uspostave kolokacije.

(3) Operator korisnik ima pravo, i prije
sklapanja ugovora prema odredbama članka 9. ovoga Pravilnika, od proglašenog
operatora dobiti podatke o lokacijama i osnovnim značajkama glavnog razdjelnika
proglašenog operatora na određenom zemljopisnom području, u skladu s postupkom
utvrđenim u standardnoj ponudi i u roku iz članka 3. stavka 13. ovoga
Pravilnika.

(4) Proglašeni operator mora razmotriti svaki
zaprimljeni zah­tjev za kolokaciju, koji sadrži sve podatke iz stavka 2. ovoga
članka i izrađen je u skladu s uvjetima iz standardne ponude, te dostaviti
pisanu ponudu za kolokaciju operatoru korisniku u
roku od 30 dana od dana zaprimanja tog zahtjeva, osim u slučaju nastupanja
okolnosti iz članka 12. ovoga Pravilnika.

(5) Operator korisnik mora u roku od 30 dana od
dana zaprimanja ponude za kolokaciju obavijestiti u
pisanom obliku proglašenog operatora o prihvaćanju ili odbijanju te ponude.

(6) U slučaju prihvaćanja ponude za kolokaciju proglašeni operator mora ostvariti zahtijevanu kolokaciju i osigurati pružanje kolokacijskih
usluga operatoru korisniku u roku od najviše 60 dana od dana zaprimanja
obavijesti iz stavka 5. ovoga članka.

(7) Ako je za postavljanje kolokacijske
opreme i/ili izgradnju kolokacijskih prostorija
potrebno pribaviti građevinsku dozvolu, rok iz stavka 6. ovoga članka počinje
teći od dana konačnosti građevinske dozvole.

(8) Kolokacijski
sadržaji pružaju se u prostorijama koje moraju biti sigurne za ulazak i boravak
ljudi te moraju omogućiti primjerenu zaštitu i siguran smještaj opreme.

(9) U slučaju fizičke kolokacije,
pri kojoj operator korisnik nema pristup prostoriji glavnog razdjelnika,
proglašeni operator mora osigurati odgovarajući broj kanalizacijskih cijevi za
povezivanje opreme operatora korisnika s prostorijom glavnog razdjelnika.«

Članak 5.

Naslov iznad dosadašnjeg članka 10. i dosadašnji
članak 10., koji postaje članak 11., mijenjaju se i glase:

*»Provedba postupka izdvajanja lokalne petlje*

Članak 11.

(1) Operator korisnik podnosi proglašenom
operatoru zahtjev za izdvajanje pojedine lokalne petlje u pisanom ili
elektroničkom obliku, na temelju sklopljenog ugovora prema odredbama članka 9.
ovoga Pravilnika te nakon ostvarivanja zahtijevane kolokacije
na određenom području.

(2) Zahtjev za izdvajanje lokalne petlje mora
sadržavati sljedeće podatke:

1. naziv ili ime i prezime, adresu i telefonski
broj (ako postoji) pretplatnika za kojeg se zahtijeva pristup izdvojenoj
lokalnoj petlji,

2. vrstu pristupa izdvojenoj lokalnoj petlji za
svaku zatraženu lokalnu petlju,

3. iskazanu namjeru pretplatnika o sklapanju
pisanog ugovora s operatorom korisnikom o pružanju telekomunikacijskih usluga
za koje je potreban pristup izdvojenoj lokalnoj petlji,

4. u slučaju zajedničkog pristupa lokalnoj
petlji, iskazanu namjeru pretplatnika o zadržavanju važećega pisanog ugovora o
pružanju telekomunikacijskih usluga, koji je sklopljen s proglašenim operatorom
ili s drugim operatorom korisnikom (ako postoji),

5. iskazanu namjeru pretplatnika o zadržavanju
ili promjeni postojećega telefonskog broja.

(3) Ako proglašeni operator utvrdi da
zaprimljeni zahtjev za iz­dvajanje lokalne petlje ne
sadrži sve podatke iz stavka 2. ovoga članka, u roku od pet radnih dana
zatražit će od operatora korisnika dopunu tog zahtjeva.

(4) Proglašeni operator mora pružiti operatoru
korisniku pristup izdvojenoj lokalnoj petlji u roku od najviše deset radnih
dana od dana zaprimanja zahtjeva za izdvajanje pripadajuće lokalne petlje, koji
sadrži sve podatke iz stavka 2. ovoga članka, osim u slučaju nastupanja
okolnosti iz članka 12. ovoga Pravilnika.

(5) U slučaju zaprimanja zahtjeva za potpuni
pristup izdvojenoj lokalnoj petlji i prijenos telefonskog broja pretplatnika,
za kojeg se zahtijeva pristup izdvojenoj lokalnoj petlji, proglašeni operator
mora uskladiti rok iz stavka 4. ovoga članka s rokom utvrđenim za provedbu
postupka prijenosa telefonskog broja na operatora korisnika, u skladu s
Pravilnikom o prenosivosti broja i predodabiru
operatora te odlukom Vijeća Agencije u vezi s pružanjem usluga prenosivosti
broja i predodabira operatora, donesenom na temelju
tog Pravilnika.

(6) U slučaju zajedničkog pristupa lokalnoj petlji
potrebnu opremu za odvajanje pojasa frekvencijskog spektra izdvojene lokalne
petlje (splitter) osiguravaju i puštaju u rad, u
skladu s međusobnim dogovorom, proglašeni operator ili operator korisnik.«

Članak 6.

Naslov iznad dosadašnjeg članka 11. i dosadašnji
članak 11., koji postaje članak 12., mijenjaju se i glase:

*»Odbijanje zahtjeva za sklapanje ugovora, zahtjeva za kolokaciju ili zahtjeva za izdvajanje lokalne petlje*

Članak 12.

(1) Proglašeni operator može odbiti zahtjev
operatora korisnika za sklapanje ugovora, zahtjev za kolokaciju
ili zahtjev za izdvajanje lokalne petlje samo na temelju objektivnih mjerila
koja se odnose na nedostatak tehničkih mogućnosti ili na održavanje
cjelovitosti telekomunikacijske mreže, i to ako se na temelju provedenih
ispitivanja utvrdi da je ispunjen bilo koji od sljedećih uvjeta:

1. kakvoća lokalne petlje nije prikladna za
povezivanje potrebne opreme operatora korisnika i pružanje zahtijevanih usluga,

2. izdvajanje lokalne petlje narušava
cjelovitost telekomunikacijske mreže,

3. ni kolokacija, niti
zajednička uporaba opreme nisu dostupne u trenutku podnošenja zahtjeva
operatora korisnika za kolokaciju, zato što
proglašeni operator nije više u mogućnosti pružiti pristup toj opremi i/ili
prostorijama zbog obveza koje proizlaze iz prethodno sklopljenih ugovora s
drugim operatorima korisnicima.

(2) U slučaju odbijanja zahtjeva za kolokaciju zbog razloga navedenih u stavku 1. točki 3.
ovoga članka, proglašeni operator mo­ra, uz podrobno
obrazloženje razloga za odbijanje tog zahtjeva, dostaviti operatoru korisniku,
ako je to tehnički ostvarivo, prijedlog druge vrste kolokacije
ili zajedničke uporabe opreme, i to u roku od petnaest dana od dana odbijanja
tog zahtjeva.

(3) U slučaju odbijanja zahtjeva operatora
korisnika za sklapanje ugovora, zahtjeva za kolokaciju
ili zahtjeva za izdvajanje lokalne petlje u skladu s odredbama ovoga članka,
ili u slučaju neispunjava­nja
obveza proglašenog operatora iz stavka 2. ovoga članka u propisanom roku,
operator korisnik može se sa svojim zahtjevom obratiti Agenciji.

(4) Po zaprimanju zahtjeva operatora korisnika
iz stavka 3. ovoga članka Vijeće Agencije postupit će u skladu s odredbama
članka 8. stavka 3. ovoga Pravilnika.«

Članak 7.

Naslov iznad dosadašnjeg članka 12. i dosadašnji
članak 12., koji postaje članak 13., mijenjaju se i glase:

*»Izvanredni prestanak važenja ugovora*

Članak 13.

(1) Ugovor može izvanredno prestati važiti po
zaprimanju pisane obavijesti operatora korisnika ili proglašenog operatora, uz
prethodno pribavljenu suglasnost Vijeća Agencije te nakon isteka otkaznog roka
utvrđenog u standardnoj ponudi, a uz uvjete iz ugovora o pružanju
telekomunikacijskih usluga, sklopljenog između operatora korisnika i
pretplatnika.

(2) Za izvanredni prestanak važenja ugovora iz
stavka 1. ovoga članka mora biti ispunjen jedan od sljedećih uvjeta:

1. da operator korisnik ili proglašeni operator
zlonamjerno i/ili opetovano krše odredbe iz ugovora i/ili standardne ponude,

2. da operator korisnik nije podmirio dospjela
dugovanja na te­melju ugovora u roku duljem od 30 dana.«

Članak 8.

Dosadašnji
članci 13., 14. i 15. postaju članci 14., 15. i 16.

Članak 9.

Ovaj
Pravilnik stupa na snagu danom objave u »Narodnim novinama«.

Klasa:
011-01/05-02/19

Urbroj: 530-10-05-5

Zagreb,
1. kolovoza 2005.

Ministar

**Božidar Kalmeta, dipl. ing., v. r.**

Pravilnik, NN 99/2005-1927